**Десетият поред OpenFest ще се проведе на 3 и 4 ноември в СТЦ Интерпред**

***София, 18 октомври 2012***. На 3 и 4 ноември 2012 г. за юбилейния десети пореден път ще споделим свободата с OpenFest 2012. Ежегодният фестивал на свободната култура, свободния софтуер и свободното споделяне на знания за трета година ще се проведе в бизнесцентър „Интерпред“ в София.

Програмата на OpenFest 2012 ([www.openfest.org](http://www.openfest.org/)) отново ще включва лекции на разнообразни теми.

Своето участие вече потвърдиха петима чуждестранни лектори.

**Браян Дол** и **Ник Хенгевелд** от **GitHub**, ще разкажат за най-голямото хранилище за софтуерен код в света. Създаден като мястото за споделяне на код и съвместна работа с приятели, колеги, съученици и т.н., в момента го използват над 2 милиона души, за да творят заедно.

**Харалд Велте**, добре познат на общността на свободния софтуер като хакер на Linux кернела и с активността му по налагането на GNU General Public License (GPL), ще говори за **Osmocom.org** - колекция от проекти със свободен и с отворен софтуер в областта на мобилните комуникации. Една от основните цели на Osmocom (Open Source Mobile Communication) e да помогне на заинтересуваните инженери и студенти, като им даде практически опит в системи (GSM/GPRS, TETRA, DECT, GMR и др.), за които обикновено четат само в книгите.

**Влатко Костуряк** от Хърватска ще говори за **OpenVAS** - набор от мощни инструменти за сканиране за уязвимости и тяхното управление. Неговият сънародник **Тонимир Кисасонди** ще направи интересна презентация за това как могат да се използват публични услуги като **Google Search** за злонамерени действия.

Традиционните за OpenFest прояви, като BSDcon, LPI изпит и специалния щанд на издателство O'Reilly Media, както винаги имат своето запазено място в програмата на конференцията.

Спонсори на фестивала са: Host.bg, 1H, Download.bg.

За повече информация:

Горица Белогушева, media@openfest.org, тел. 088/9216328

Силвина Фурнаджиева, media@openfest.org , 088/7834368

Александра Костова, media@openfest.org, 088/7309793

Официален сайт на OpenFest: [www.openfest.org](http://www.openfest.org/)

Видео от OpenFest: <http://bit.ly/openfest>

**Още за OpenFest**

*OpenFest e единствената по рода си в България конференция, посветена на свободната култура, свободния софтуер и софтуера с отворен код, свободното споделяне на знания – фестивал на свободното творчество. OpenFest е ежегодна среща на всички почитатели, създатели, поддръжници и нови фенове на свободните изкуства и свободния софтуер.*

*Целта на OpenFest е да популяризира проекти, реализирани с помощта на свободен софтуер и софтуер с отворен код, както и да бъде форум за обмен на идеи и добри практики в областта. Същевременно организаторите винаги се стараят да дадат поле за изява и на свободното изкуство.*

*Емблемата на OpenFest е отворено за знания и информация човешко око, чийто мигли са лъчи на изгряващо слънце. Изгревът е символ на зараждаща се свобода. Автор на идеята и графичната реализация на тази символика е художникът-хакер Здравко Здравков.*

*Мотото на OpenFest е “Да споделим свободата!”*

*Първият OpenFest се състои през 2003 година и оттогава досега фестивалът се провежда всяка година. Още от първото си провеждане OpenFest протича под патронажа на Президента на Република България.*

*Организатор на OpenFest е Фондация Отворени Проекти, чиито усилия всяка година намират подкрепата на цялата българска free/open source общност и на много партньори и приятели.*